Organizátor hokejovej exhibície All Star Legendy 2024 Richard Lintner považuje za jej favorita domáci Tím východu. V nedeľu 11. februára ho povedie v pozícii kapitána Ladislav Nagy, ktorý sa na ľad košickej Steel arény vráti prvýkrát od MS 2019. "My berieme ten zápas vážne a chceme v ňom zvíťaziť," uviedol Nagy.
Exhibícia nadviaže na podobné podujatia, ktoré sa v nedávnych rokoch uskutočnili pod organizačnou taktovkou bývalého obrancu Richarda Lintnera. Zámery priviesť partiu hokejových súputníkov aj do Košíc mal už dlhodobo: "Už dva roky som mal v hlave Košice ako dejisko. Chystali sme sa na ne už od leta 2022. Viem, že na východe je vždy najväčšia frajerina zvíťaziť nad západom a tak som z toho spravil tému. Už keď sa Ľubo Višňovský a Laco Nagy stretli, tak to iskrilo, takže sa máme na čo tešiť.
Východ bude doma, navyše určite so silnou fanúšikovskou kulisou, takže bude mať určitú výhodu. Keby som mal tipovať, tak by som povedal, že zvíťazí východ. Žigo Pálffy i Marián Gáborík mi však povedali, že oni určite nejdú prehrať, takže to bude zaujímavé," uviedol Lintner, ktorý predbežne nefiguruje ani v jednom tíme a k svoju štartu v stretnutí sa vyjadril skôr negatívne.
Do zostáv tímov ešte pravdepodobne pribudne zopár hráčov, ktorých Lintner nekonkretizoval, no vyjadril sa k pravdepodobnej neúčasti Petra Bondru: "Bol na každej akcii, ktorú som zatiaľ organizoval. Dátum tejto akcie sa mu križuje s programom, ktorý má vo Washingtone. Ja však o týždeň pôjdem za ním a budeme sa snažiť vymyslieť, ako to zosúladiť," prezradil Lintner.
Západ povedie Višňovský
V pozícii kapitána Tímu západu bude bývalý obranca Ľubomír Višňovský, ktorý naznačil, že duel bývalých spoluhráčov bude aj o prestíži: "Zostavy sú nabité. Fanúšikovia o nás vedia, že sme veľmi súťaživí. Ak niekto očakáva exhibičnú remízu, je na omyle. Hrať sa bude na víťazstvo, nič iné neberieme."
Ladislav Nagy sa rozlúčil s aktívnou kariérou práve na ľade košickej Steel arény v záverečnom zápase SR na MS 2019. Predtým na nej viedol domáci tím HC Košice a na nevšednú akciu sa už teší: "Spravíme všetko pre to, aby náš tím zvíťazil. Budeme sa snažiť zvíťaziť aj v súťažiach zručností, keďže aj tie sa budú započítavať. Dúfam, že to bude skvelý zážitok. Už naberám kondíciu a dúfam, že budem pripravený. "Višňa" si stále myslí, že musí byť vo všetkom najlepší, no nech sa pripraví na to, že mu ukážeme, kto je lepší."
Duel, v ktorom sa na rozdiel od exhibície z marca 2023 v Banskej Bystrici predstavia výlučne iba hokejové osobnosti, prinesie aj šesť súťaží zručností. Lintner s Nagyom v prestávke stredajšieho extraligového zápasu medzi Košicami a Spišskou Novou Vsou predstavili novinku, ktorou bude súťaž s názvom Dunk tank.
Pôjde podobnú súťaž, akú v nedávnej minulosti zaviedli aj v Zápasoch hviezd NHL. Spočíva v presnosti streľby na určený terč a po jeho pokorení spadne súper do pripraveného bazéna.
Hráči, ktorí prisľúbili účasť v exhibícii All star legendy 2024:Tím východ: Rastislav Staňa, Ján Laco, Jerguš Bača, Peter Pucher, Radoslav Suchý, Milan Jurčina, Richard Zedník, Michal Handzuš, Tomáš Surový, Ladislav Nagy, Jiří Bicek, Marek Uram, Ľubomír Vaic, Richard Šechný, Arne Kroták, Peter Bartoš, Martin Cibák
Tím západ: Ján Lašák, Ľubomír Višňovský, Andrej Sekera, Ľubomír Sekeráš, Andrej Meszároš, Boris Valábik, Marián Hossa, Marcel Hossa, Marián Gáborík, Žigmund Pálffy, Miroslav Šatan, Rastislav Pavlikovský, Milan Bartovič, Branko Radivojevič, Jozef Stümpel, Tomáš Kopecký, Ján Pardavý
07:29 - 29.11.2023